41-jarige polisiesersant in haar huis vermoor | Netwerk24
03 Julie 2020 09:51
Brig. Sabata Mokgwabone, polisiewoordvoerder, sê sers. Martha Mamoitoyi Bouwer se lyk is Woensdagaand om 19:50 in haar huis in Uitbreiding 14 ontdek.
Bouwer se kollegas het op haar lyk afgekom toe hulle na haar gaan soek het nadat sy nie die oggend vir diens aangemeld het nie. Sy is met veelvuldige beserings in 'n plas bloed gevind nadat die polisie die deur oopgebreek het om toegang te verkry.
Volgens berigte is Bouwer laas by haar ekskêrel gesien wat later hul minderjarige kind na 'n tannie geneem het en glo aan die tannie gesê het Bouwer voel nie lekker nie.
'n Voorlopige ondersoek het aan die lig gebring dat Bouwer se Toyota Corolla vermis word.
Lt.gen. Sello Kwena, provinsiale polisiekommissaris, het 'n 72-uur-aktiveringsplan gemobiliseer om diegene wat verantwoordelik is vir die misdaad op te spoor. Hy het verder gesê die dood van wetstoepassers, hetsy hulle aan of van diens af is, ondermyn die gesag van die staat en dit kan nie geduld word nie.
Die direktoraat vir prioriteitsmisdaadondersoek (DPCI) ondersoek die saak.
Intussen het die polisie 'n groot soektog na die verdagte(s) van stapel gestuur. Enigiemand met inligting wat kan help om die verdagte(s) op te spoor kan ao. Piet Vermeulen by 079 881 9933 kontak.
Anonieme wenke kan ook via die MySAPS-app gekommunikeer word of die Stop misdaad-nommer 08600 10111 kan gebel word.